title: Vykonávacie nariadenie Komisie (EÚ) 2020/2095 z 9. decembra 2020, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Aceite de la Comunitat Valenciana“ (CHOP)]

text:
                  16.12.2020

                  SK

                  Úradný vestník Európskej únie

                  L 425/1

         VYKONÁVACIE NARIADENIE KOMISIE (EÚ) 2020/2095
         z 9. decembra 2020,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Aceite de la Comunitat Valenciana“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Španielska o schválenie zmeny špecifikácie chráneného označenia pôvodu „Aceite de la Comunitat Valenciana“ zapísaného do registra na základe vykonávacieho nariadenia Komisie (EÚ) č. 309/2014 (2).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Aceite de la Comunitat Valenciana“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. decembra 2020

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Vykonávacie nariadenie Komisie (EÚ) č. 309/2014 z 20. marca 2014, ktorým sa do registra chránených označení pôvodu a chránených zemepisných označení zapisuje názov [Aceite de la Comunitat Valenciana (CHOP)] (Ú. v. EÚ L 91, 27.3.2014, s. 9).

            (3)  Ú. v. EÚ C 263, 11.8.2020, s. 6.


title: Vykonávacie nariadenie Komisie (EÚ) 2020/2121 zo 16. decembra 2020 o povolení prípravku s obsahom 6-fytázy produkovanej mikroorganizmom Komagataella phaffii DSM 32854 ako kŕmnej doplnkovej látky pre všetky druhy hydiny, okrasné vtáky, prasiatka, ošípané vo výkrme, prasnice a menej významné druhy ošípaných vo výkrme alebo na reprodukciu (držiteľ povolenia: Huvepharma EOOD) (Text s významom pre EHP)

text:
                  17.12.2020

                  SK

                  Úradný vestník Európskej únie

                  L 426/28

         VYKONÁVACIE NARIADENIE KOMISIE (EÚ) 2020/2121
         zo 16. decembra 2020
         o povolení prípravku s obsahom 6-fytázy produkovanej mikroorganizmom Komagataella phaffii DSM 32854 ako kŕmnej doplnkovej látky pre všetky druhy hydiny, okrasné vtáky, prasiatka, ošípané vo výkrme, prasnice a menej významné druhy ošípaných vo výkrme alebo na reprodukciu (držiteľ povolenia: Huvepharma EOOD)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

                     (2)

                     V súlade s článkom 7 nariadenia (ES) č. 1831/2003 boli predložené tri žiadosti o povolenie prípravku s obsahom 6-fytázy. K uvedeným žiadostiam boli priložené údaje a doklady požadované podľa článku 7 ods. 3 nariadenia (ES) č. 1831/2003.

                     (3)

                     Žiadosti sa týkajú povolenia prípravku s obsahom 6-fytázy produkovanej mikroorganizmom Komagataella phaffii DSM 32854 ako kŕmnej doplnkovej látky pre všetky druhy hydiny, okrasné vtáky, prasiatka, ošípané vo výkrme, prasnice a menej významné druhy ošípaných vo výkrme alebo na reprodukciu, ktorá sa má zaradiť do kategórie doplnkových látok „zootechnické doplnkové látky“ a do funkčnej skupiny „látky zvyšujúce stráviteľnosť“.

                     (4)

                     Európsky úrad pre bezpečnosť potravín (ďalej len „úrad“) v stanoviskách zo 7. mája 2020 (2), 25. mája 2020 (3) a 1. júla 2020 (4) skonštatoval, že prípravok s obsahom 6-fytázy produkovanej mikroorganizmom Komagataella phaffii DSM 32854 nemá za navrhovaných podmienok použitia negatívny účinok na zdravie všetkých druhov hydiny, okrasných vtákov, prasiatok, ošípaných vo výkrme, prasníc a menej významných druhov ošípaných vo výkrme alebo na reprodukciu, bezpečnosť spotrebiteľov ani na životné prostredie. Takisto sa dospelo k záveru, že doplnková látka by sa mala považovať za dráždivú pre oči a za potenciálny kožný a respiračný senzibilizátor. Komisia sa preto domnieva, že by sa mali prijať primerané ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky. Úrad dospel k záveru, že doplnková látka je účinná ako zootechnická doplnková látka pri zlepšovaní stráviteľnosti potravy pre všetky druhy hydiny, okrasné vtáky, prasiatka, ošípané vo výkrme, prasnice a menej významné druhy ošípaných vo výkrme alebo na reprodukciu. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

                     (5)

                     Z posúdenia prípravku s obsahom 6-fytázy produkovanej mikroorganizmom Komagataella phaffii DSM 32854 vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedeného prípravku by sa preto malo povoliť podľa prílohy k tomuto nariadeniu.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Prípravok špecifikovaný v prílohe, ktorý patrí do kategórie doplnkových látok „zootechnické doplnkové látky“ a do funkčnej skupiny „látky zvyšujúce stráviteľnosť“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. decembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Vestník EFSA (EFSA Journal) (2020) 18(5): 6141.

            (3)  Vestník EFSA (EFSA Journal) (2020) 18(6): 6161.

            (4)  Vestník EFSA (EFSA Journal) (2020) 18(7): 6204.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        Jednotky aktivity/kg kompletného krmiva s obsahom vlhkosti 12 %

                           Kategória zootechnických doplnkových látok. Funkčná skupina: látky zvyšujúce stráviteľnosť.

                        4a32

                        Huvepharma EOOD

                        6-fytáza (EC 3.1.3.26)

                           Zloženie doplnkovej látky

                        Prípravok 6-fytáza (EC 3.1.3.26) produkovaný mikroorganizmom Komagataella phaffii (DSM 32854) s minimálnou aktivitou:
                        5 000 FTU  (1)/g vo forme granulátu
                        5 000  FTU/g v obalenej forme
                        5 000  FTU/g v tekutom stave

                                    —

                                    všetky druhy  hydiny

                                    —

                                    okrasné vtáky

                                    —

                                    prasiatka

                                    —

                                    ošípané vo výkrme

                                    —

                                    prasnice

                                    —

                                    menej významné druhy ošípaných vo výkrme alebo na reprodukciu

                        –

                        250 FTU

                        –

                                    1.

                                    V návode na použitie doplnkovej látky a premixov sa musia uvádzať podmienky skladovania a stabilita pri tepelnom ošetrení.

                                    2.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane prostriedkov na ochranu dýchacích ciest, očí a pokožky.

                        6.1.2031

                           Charakteristika účinnej látky:

                        6-fytáza (EC 3.1.3.26) produkovaná mikroorganizmom Komagataella phaffii DSM 32854

                           Analytická metóda
                            (2)

                        Na kvantifikáciu aktivity fytázy v kŕmnej doplnkovej látke:

                                    —

                                    kolorimetrická metóda založená na enzymatickej reakcii fytázy s fytátom – VDLUFA 27.1.4.

                                    —

                                    Na kvantifikáciu aktivity fytázy v premixoch:

                                    —

                                    kolorimetrická metóda založená na enzymatickej reakcii fytázy s fytátom – VDLUFA 27.1.3.

                                    —

                                    Na kvantifikáciu aktivity fytázy v kŕmnych surovinách a v kŕmnych zmesiach:

                                    —

                                    kolorimetrická metóda založená na enzymatickej reakcii fytázy s fytátom – EN ISO 30024.

               (1)  1 FTU je množstvo enzýmu, ktoré uvoľní 1 mikromol anorganického fosfátu zo substrátu sodného fytátu za minútu pri zadefinovaných reakčných podmienkach pH 5,5 a 37 °C.

               (2)  odrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Rady (EÚ) 2020/2129 zo 17. decembra 2020, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku

text:
                  17.12.2020

                  SK

                  Úradný vestník Európskej únie

                  LI 426/1

         VYKONÁVACIE NARIADENIE RADY (EÚ) 2020/2129
         zo 17. decembra 2020,
         ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 765/2006 z 18. mája 2006 o reštriktívnych opatreniach voči Bielorusku (1), a najmä na jeho článok 8a ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 18. mája 2006 prijala nariadenie (ES) č. 765/2006 o reštriktívnych opatreniach voči Bielorusku.

                     (2)

                     V Bielorusku sa 9. augusta 2020 uskutočnili prezidentské voľby, ktoré boli v rozpore s medzinárodnými normami a ktoré boli poznačené represiou voči nezávislým kandidátom a brutálnymi zásahmi proti pokojným demonštrantom po týchto voľbách. Vysoký predstaviteľ Únie pre zahraničné veci a bezpečnostnú politiku vydal 11. augusta 2020 vyhlásenie v mene Únie, v ktorom konštatoval, že voľby neboli ani slobodné, ani spravodlivé. Konštatovalo sa tiež, že voči osobám zodpovedným za násilie, neodôvodnené zatýkanie a falšovanie výsledkov volieb by sa mohli prijať opatrenia.

                     (3)

                     Rada 2. októbra 2020 prijala vykonávacie nariadenie (EÚ) 2020/1387 (2), v ktorom sa označilo 40 osôb, o ktorých sa zistilo, že sú zodpovedné za represie a zastrašovanie namierené proti pokojným demonštrantom, príslušníkom opozície a novinárom po prezidentských voľbách v roku 2020 v Bielorusku, ako aj za neregulárne vedenie volebného procesu v týchto voľbách Ústrednou volebnou komisiou.

                     (4)

                     Rada vzhľadom na závažnosť situácie v Bielorusku prijala 6. novembra 2020 vykonávacie nariadenie (EÚ) 2020/1648 (3), v ktorom označila Alexandra Lukašenka a 14 ďalších osôb, medzi ktorými sú aj osoby z jeho úzkeho kruhu.

                     (5)

                     Rada sa 19. novembra 2020 dohodla, že pripraví ďalšie kolo sankcií ako reakciu na brutalitu bieloruských orgánov a na podporu demokratických práv bieloruského ľudu.

                     (6)

                     Vzhľadom na pokračujúcu represiu občianskej spoločnosti v Bielorusku by sa 29 osôb a 7 subjektov malo doplniť do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe I k nariadeniu (ES) č. 765/2006.

                     (7)

                     Príloha I k nariadeniu (ES) č. 765/2006 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (ES) č. 765/2006 sa týmto mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. decembra 2020

                  Za Radu

                  predsedníčka

               S. SCHULZE

            (1)  Ú. v. EÚ L 134, 20.5.2006, s. 1.

            (2)  Vykonávacie nariadenie Rady (EÚ) 2020/1387 z 2. októbra 2020, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku (Ú. v. EÚ L 319 I, 2.10.2020, s. 1).

            (3)  Vykonávacie nariadenie Rady (EÚ) 2020/1648 zo 6. novembra 2020, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku (Ú. v. EÚ L 370 I, 6.11.2020, s. 1).

            PRÍLOHA
            Príloha I k nariadeniu (ES) č. 765/2006 sa mení takto:

                        1.

                        Dopĺňa sa tento názov:
                        „Zoznam fyzických a právnických osôb, subjektov a orgánov podľa článku 2 ods. 1“.

                        2.

                        Nadpis tabuľky sa nahrádza takto:

                                    „A.

                                    Fyzické osoby podľa článku 2 ods. 1“.

                        3.

                        Dopĺňajú sa tieto fyzické osoby:

                                    Meno a priezvisko
                                    Prepis z bieloruštiny do angličtiny
                                    Prepis z ruštiny do angličtiny

                                    Meno a priezvisko
                                    (v bieloruštine)

                                    Meno a priezvisko
                                    (v ruštine)

                                    Identifikačné údaje

                                    Odôvodnenie zaradenia do zoznamu

                                    „60.

                                    Anatol Aliaksandravich SIVAK
                                    Anatoli Aleksandrovich SIVAK

                                    Анатоль Аляксандравiч СIВАК

                                    Анатолий Александрович СИВАК

                                    Podpredseda vlády, bývalý predseda výkonného výboru mesta Minsk
                                    Dátum narodenia: 19.7.1962
                                    Miesto narodenia: Zavoit, okres Narovlia, Gomeľská/Homeľská oblasť, bývalý ZSSR (v súčasnosti Bielorusko)
                                    Pohlavie: muž

                                    Ako bývalý predseda výkonného výboru mesta Minsk bol po prezidentských voľbách v roku 2020 v Minsku zodpovedný za represie a zastrašovanie zo strany miestnych orgánov pod jeho vedením, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich. Vydal viacero verejných vyhlásení, v ktorých kritizoval mierové protesty prebiehajúce v Bielorusku.
                                    Ako úradujúci podpredseda vlády pokračuje v podpore Lukašenkovho režimu.

                                    61.

                                    Ivan Mikhailavich EISMANT
                                    Ivan Mikhailavich EISMONT

                                    Iван Мiхайлавiч ЭЙСМАНТ

                                    Иван Михайлович ЭЙСМОНТ

                                    Riaditeľ bieloruskej štátnej televízie a rozhlasu, riaditeľ spoločnosti Belteleradio
                                    Dátum narodenia: 20.1.1977
                                    Miesto narodenia: Grodno/Hrodna, bývalý ZSSR (v súčasnosti Bielorusko)
                                    Pohlavie: muž

                                    Ako súčasný riaditeľ bieloruskej štátnej televízie a rozhlasu je zodpovedný za šírenie štátnej propagandy vo verejnoprávnych médiách, pričom nepretržite podporuje Lukašenkov režim. Medzi tieto činnosti patrí aj využívanie mediálnych kanálov na podporu zotrvania prezidenta vo funkcii napriek zmanipulovaným prezidentským voľbám z 9. augusta 2020 a opakovaným násilným zásahom proti pokojným demonštrantom po voľbách.
                                    Eismont verejne kritizoval pokojných demonštrantov a odmietol poskytnúť prostredníctvom médií informácie o protestoch. Ako riaditeľ spoločnosti Belteleradio tiež prepustil štrajkujúcich zamestnancov, čím sa stal zodpovedným za porušenie ľudských práv.

                                    62.

                                    Uladzimir Stsiapanavich KARANIK
                                    Vladimir Stepanovich KARANIK

                                    Уладзiмiр Сцяпанавiч КАРАНIК

                                    Владимир Степанович КАРАНИК

                                    Guvernér Grodnianskej/Hrodnianskej oblasti, bývalý minister zdravotníctva
                                    Dátum narodenia: 30.11.1973
                                    Miesto narodenia: Grodno/Hrodna, bývalý ZSSR (v súčasnosti Bielorusko)
                                    Pohlavie: muž

                                    Ako bývalý minister zdravotníctva bol zodpovedný za využívanie služieb zdravotnej starostlivosti na represiu voči pokojným demonštrantom, keďže napríklad demonštrantov potrebujúcich zdravotné ošetrenie neprepravoval sanitkami do nemocníc, ale do izolačných miestností. Vydal viacero verejných vyhlásení, v ktorých kritizoval mierové protesty prebiehajúce v Bielorusku, pričom v jednom prípade obvinil demonštranta z intoxikácie.
                                    Ako súčasný guvernér Grodnianskej/Hrodnianskej oblasti pokračuje v podpore Lukašenkovho režimu.

                                    63.

                                    Natallia Ivanauna KACHANAVA
                                    Natalia Ivanovna KOCHANOVA

                                    Наталля Iванаўна КАЧАНАВА

                                    Наталья Ивановна КОЧАНОВА

                                    Predsedníčka Rady republiky Národného zhromaždenia Bieloruskej republiky
                                    Dátum narodenia: 25.9.1960
                                    Miesto narodenia: Polotsk, Vitebská/Viciebská oblasť, bývalý ZSSR (v súčasnosti Bielorusko)
                                    Pohlavie: žena

                                    Ako súčasná predsedníčka Rady republiky Národného zhromaždenia Bieloruskej republiky je zodpovedná za podporovanie rozhodnutí prezidenta v oblasti vnútornej politiky. Je zodpovedná za organizovanie zmanipulovaných volieb, ktoré sa konali 9. augusta 2020. Verejne obhajovala brutálne zásahy bezpečnostných zložiek proti pokojným demonštrantom.

                                    64.

                                    Pavel Mikalaevich LIOHKI
                                    Pavel Nikolaevich LIOHKI

                                    Павел Мiкалаевiч ЛЁГКI

                                    Павел Николаевич ЛЁГКИЙ

                                    Prvý námestník ministra pre informácie
                                    Dátum narodenia: 30.5.1972
                                    Miesto narodenia: Baranaviči, bývalý ZSSR (v súčasnosti Bielorusko)
                                    Pohlavie: muž

                                    Ako prvý námestník ministra pre informácie je zodpovedný za represie voči občianskej spoločnosti, a najmä za rozhodnutie ministerstva pre informácie zablokovať prístup k nezávislým webovým sídlam a obmedziť prístup k internetu v Bielorusku po prezidentských voľbách v roku 2020 ako nástroja represie voči občianskej spoločnosti, pokojným demonštrantom a novinárom.

                                    65.

                                    Ihar Uladzimiravich LUTSKY
                                    Igor Vladimirovich LUTSKY

                                    Iгар Уладзiмiравiч ЛУЦКI

                                    Игорь Владимирович ЛУЦКИЙ

                                    Minister pre informácie
                                    Dátum narodenia: 31.10.1972
                                    Miesto narodenia: Stolin, Brestská oblasť, bývalý ZSSR, (v súčasnosti Bielorusko)
                                    Pohlavie: muž

                                    Ako minister pre informácie je zodpovedný za represie voči občianskej spoločnosti, a najmä za rozhodnutie ministerstva pre informácie zablokovať prístup k nezávislým webovým sídlam a obmedziť prístup k internetu v Bielorusku po prezidentských voľbách v roku 2020 ako nástroja represie voči občianskej spoločnosti, pokojným demonštrantom a novinárom.

                                    66.

                                    Andrei Ivanavich SHVED
                                    Andrei Ivanovich SHVED

                                    Андрэй Iванавiч ШВЕД

                                    Андрей Иванович ШВЕД

                                    Generálny prokurátor Bieloruska
                                    Dátum narodenia: 21.4.1973
                                    Miesto narodenia: Gluškoviči, Gomeľská/Homeľská oblasť, bývalý ZSSR (v súčasnosti Bielorusko)
                                    Pohlavie: muž

                                    Ako generálny prokurátor Bieloruska je zodpovedný za pokračujúcu represiu voči občianskej spoločnosti a demokratickej opozícii, a najmä za začatie viacerých trestných konaní proti pokojným demonštrantom, opozičným lídrom a novinárom po prezidentských voľbách v roku 2020. Vydal tiež verejné vyhlásenia, v ktorých sa účastníkom „nepovolených protestov“ vyhrážal potrestaním.

                                    67.

                                    Genadz Andreevich BOGDAN
                                    Gennady Andreievich BOGDAN

                                    Генадзь Андрэевiч БОГДАН

                                    Геннадий Андреевич БОГДАН

                                    Zástupca vedúceho riaditeľstva pre správu majetku bieloruského prezidenta
                                    Dátum narodenia: 8.1.1977
                                    Pohlavie: muž

                                    Ako zástupca vedúceho riaditeľstva pre správu majetku bieloruského prezidenta dohliada na fungovanie viacerých podnikov. Úrad pod jeho vedením poskytuje predstaviteľom štátneho aparátu a republikovým orgánom finančnú, materiálnu, technickú, sociálnu a zdravotnú podporu, ako aj podporu bývania. Je úzko spojený s prezidentom a pokračuje v podporovaní Lukašenkovho režimu.

                                    68.

                                    Ihar Paulavich BURMISTRAU
                                    Igor Pavlovich BURMISTROV

                                    Iгар Паўлавiч БУРМIСТРАЎ

                                    Игорь Павлович БУРМИСТРОВ

                                    Náčelník štábu a prvý zástupca veliteľa vnútorných síl Ministerstva vnútra
                                    Dátum narodenia: 30.9.1968
                                    Pohlavie: muž

                                    Ako prvý zástupca veliteľa vnútorných síl ministerstva vnútra je zodpovedný za represie a zastrašovanie zo strany vnútorných síl pod jeho velením po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.

                                    69.

                                    Arciom Kanstantinavich DUNKA
                                    Artem Konstantinovich DUNKO

                                    Арцём Канстанцiнавiч ДУНЬКА

                                    Артем Константинович ДУНЬКО

                                    Vedúci inšpektor osobitných záležitostí na oddelení finančného vyšetrovania Výboru štátnej kontroly
                                    Dátum narodenia: 8.6.1990
                                    Pohlavie: muž

                                    Ako vedúci inšpektor osobitných záležitostí na oddelení finančného vyšetrovania Výboru štátnej kontroly je zodpovedný za represie a zastrašovanie zo strany štátneho aparátu po prezidentských voľbách v roku 2020, najmä za začatie vyšetrovaní proti lídrom opozície a aktivistom.

                                    70.

                                    Aleh Heorhievich KARAZIEI
                                    Oleg Georgevich KARAZEI

                                    Алег Георгiевiч КАРАЗЕЙ

                                    Олег Георгиевич КАРАЗЕЙ

                                    Vedúci útvaru prevencie na hlavnom oddelení pre presadzovanie práva a prevenciu polície na ochranu verejnej bezpečnosti patriacej pod ministerstvo vnútra
                                    Dátum narodenia: 1.1.1979
                                    Miesto narodenia: Minská oblasť, bývalý ZSSR (v súčasnosti Bielorusko)
                                    Pohlavie: muž

                                    Ako vedúci útvaru prevencie na hlavnom oddelení pre presadzovanie práva a prevenciu polície na ochranu verejnej bezpečnosti patriacej pod ministerstvo vnútra je zodpovedný za represie a zastrašovanie zo strany policajných síl po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.

                                    71.

                                    Dzmitry Aliaksandravich KURYAN
                                    Dmitry Aleksandrovich KURYAN

                                    Дзмiтрый Аляксандравiч КУРЯН

                                    Дмитрий Александрович КУРЯН

                                    Plukovník polície, zástupca vedúceho hlavného oddelenia a vedúci oddelenia presadzovania práva na ministerstve vnútra
                                    Dátum narodenia: 3.10.1974
                                    Pohlavie: muž

                                    Ako plukovník polície a zástupca vedúceho hlavného oddelenia a vedúceho oddelenia presadzovania práva na ministerstve vnútra je zodpovedný za represie a zastrašovanie zo strany policajných síl po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.

                                    72.

                                    Aliaksandr Henrykavich TURCHIN
                                    Aleksandr Henrihovich TURCHIN

                                    Аляксандр Генрыхавiч ТУРЧЫН

                                    Александр Генрихович ТУРЧИН

                                    Predseda Minského regionálneho výkonného výboru
                                    Dátum narodenia: 2.7.1975
                                    Miesto narodenia: Novogrudok, Hrodnianska/Grodnianska oblasť, bývalý ZSSR (v súčasnosti Bielorusko)
                                    Pohlavie: muž

                                    Ako predseda Minského regionálneho výkonného výboru je zodpovedný za dohľad nad miestnou správou vrátane viacerých výborov. Podporuje preto Lukašenkov režim.

                                    73.

                                    Dzmitry Mikalaevich SHUMILIN
                                    Dmitry Nikolayevich SHUMILIN

                                    Дзмiтрый Мiкалаевiч ШУМIЛIН

                                    Дмитрий Николаевич ШУМИЛИН

                                    Zástupca vedúceho oddelenia pre masové podujatia GUVD (hlavné oddelenie pre vnútorné veci) výkonného výboru mesta Minsk
                                    Dátum narodenia: 26.7.1977
                                    Pohlavie: muž

                                    Ako zástupca vedúceho oddelenia pre masové podujatia GUVD výkonného výboru mesta Minsk je zodpovedný za represie a zastrašovanie zo strany aparátu miestnej správy po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.
                                    Je zdokumentovaná jeho osobná účasť na nezákonnom zadržiavaní pokojných demonštrantov.

                                    74.

                                    Vital Ivanavich STASIUKEVICH
                                    Vitalyi Ivanovich STASIUKEVICH

                                    Вiталь Iванавiч СТАСЮКЕВIЧ

                                    Виталий Иванович СТАСЮКЕВИЧ

                                    Zástupca veliteľa polície na ochranu verejnej bezpečnosti v Grodne/Hrodni
                                    Dátum narodenia: 5.3.1976
                                    Miesto narodenia: Grodno/Hrodna, bývalý ZSSR (v súčasnosti Bielorusko)
                                    Pohlavie: muž

                                    Ako zástupca veliteľa polície na ochranu verejnej bezpečnosti v Grodne/Hrodni je zodpovedný za represie a zastrašovanie zo strany miestnych policajných síl pod jeho velením po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.
                                    Podľa svedkov osobne dohliadal na nezákonné zadržiavanie pokojných demonštrantov.

                                    75.

                                    Siarhei Leanidavich KALINNIK
                                    Sergei Leonidovich KALINNIK

                                    Сяргей Леанiдавiч КАЛИННИК

                                    Сергей Леонидович КАЛИННИК

                                    Plukovník polície, náčelník miestneho policajného oddelenia v mestskej časti Sovetsky v Minsku
                                    Dátum narodenia: 23.7.1979
                                    Pohlavie: muž

                                    Ako náčelník miestneho policajného oddelenia mestskej časti Sovetsky v Minsku je zodpovedný za represie a zastrašovanie zo strany miestnych policajných síl pod jeho velením po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.
                                    Podľa svedkov osobne dohliadal na mučenie nezákonne zadržaných demonštrantov a tiež sa ho zúčastnil.

                                    76.

                                    Vadzim Siarhaevich PRYGARA
                                    Vadim Sergeevich PRIGARA

                                    Вадзiм Сяргеевiч ПРЫГАРА

                                    Вадим Сергеевич ПРИГАРА

                                    Podplukovník polície, vedúci miestneho oddelenia polície v Maladzečne
                                    Dátum narodenia: 31.10.1980
                                    Pohlavie: muž

                                    Ako vedúci miestneho oddelenia polície v Maladzečne je zodpovedný za represie a zastrašovanie zo strany miestnych policajných síl pod jeho velením po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.
                                    Podľa svedkov osobne dohliadal na bitie nezákonne zadržaných demonštrantov. Taktiež sa opakovane hanlivo vyjadroval o demonštrantoch v médiách.

                                    77.

                                    Viktar Ivanavich STANISLAUCHYK
                                    Viktor Ivanovich STANISLAVCHIK

                                    Вiктар Iванавiч СТАНIСЛАЎЧЫК

                                    Виктор Иванович СТАНИСЛАВЧИК

                                    Zástupca vedúceho oddelenia polície v mestskej časti Sovetsky v Minsku, veliteľ polície na ochranu verejnej bezpečnosti
                                    Dátum narodenia: 27.1.1971
                                    Pohlavie: muž

                                    Ako zástupca vedúceho oddelenia polície v mestskej časti Sovetsky v Minsku a veliteľ polície na ochranu verejnej bezpečnosti je zodpovedný za represie a zastrašovanie zo strany miestnych policajných síl po prezidentských voľbách v roku 2020, najmä za svojvoľné zatýkanie pokojných demonštrantov a zlé zaobchádzanie s nimi vrátane mučenia, ako aj za zastrašovanie novinárov a násilie na nich.
                                    Podľa svedkov osobne dohliadal na zadržanie pokojných demonštrantov a bitie nezákonne zadržaných.

                                    78.

                                    Aliaksandr Aliaksandravich PIETRASH
                                    Aleksandr Aleksandrovich PETRASH

                                    Аляксандр Аляксандравiч ПЕТРАШ

                                    Александр Александрович ПЕТРАШ

                                    Predseda obvodného súdu v mestskej časti Moskovski v Minsku
                                    Dátum narodenia: 16.5.1988
                                    Pohlavie: muž

                                    Ako predseda obvodného súdu v mestskej časti Moskovski v Minsku je zodpovedný za viaceré politicky motivované rozhodnutia proti novinárom, opozičným lídrom, aktivistom a demonštrantom. Počas konaní vedených pod jeho dohľadom boli porušované práva na obhajobu, a bolo hlásené akceptovanie výpovedí falošných svedkov.
                                    Podieľal sa na pokutovaní a zadržiavaní demonštrantov, novinárov a opozičných lídrov po prezidentských voľbách v roku 2020.
                                    Je preto zodpovedný za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    79.

                                    Andrei Aliaksandravich LAHUNOVICH
                                    Andrei Aleksandrovich LAHUNOVICH

                                    Андрэй Аляксандравiч ЛАГУНОВIЧ

                                    Андрей Александрович ЛАГУНОВИЧ

                                    Sudca obvodného súdu v mestskej časti Sovetsky v Homli/Gomli
                                    Pohlavie: muž

                                    Ako sudca obvodného súdu v mestskej časti Sovetsky v Homli je zodpovedný za viaceré politicky motivované rozhodnutia proti novinárom, aktivistom a demonštrantom. Počas konaní vedených pod jeho dohľadom boli hlásené porušovania práv na obhajobu.
                                    Je preto zodpovedný za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    80.

                                    Alena Vasileuna LITVINA
                                    Elena Vasilevna LITVINA

                                    Алена Васiльеўна ЛIТВIНА

                                    Елена Васильевна ЛИТВИНА

                                    Sudkyňa obvodného súdu v mestskej časti Leninsky v Mahiľove
                                    Pohlavie: žena

                                    Ako sudkyňa obvodného súdu v mestskej časti Leninsky v Mahiľove je zodpovedná za viaceré politicky motivované rozhodnutia proti novinárom, opozičným lídrom, aktivistom a demonštrantom, najmä za odsúdenie Sergeja Cichanovského – opozičného aktivistu a manžela prezidentskej kandidátky Svetlany Cichanovskej. Počas konaní vedených pod jej dohľadom boli hlásené porušovania práv na obhajobu.
                                    Je preto zodpovedná za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    81.

                                    Victoria Valeryeuna SHABUNYA
                                    Victoria Valerevna SHABUNYA

                                    Вiкторыя Валер’еўна ШАБУНЯ

                                    Виктория Валерьевна ШАБУНЯ

                                    Sudkyňa ústredného obvodného súdu v Minsku
                                    Dátum narodenia: 27.2.1974
                                    Pohlavie: žena

                                    Ako sudkyňa ústredného obvodného súdu v Minsku je zodpovedná za viaceré politicky motivované rozhodnutia proti novinárom, opozičným lídrom, aktivistom a demonštrantom, najmä za odsúdenie člena Koordinačnej rady a lídra štrajkového výboru Sergeja Dylevského. Počas konaní vedených pod jej dohľadom boli hlásené porušovania práv na obhajobu.
                                    Je preto zodpovedná za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    82.

                                    Alena Aliaksandravna ZHYVITSA
                                    Elena Aleksandrovna ZHYVITSA

                                    Алена Аляксандравна ЖЫВIЦА

                                    Елена Александровна ЖИВИЦА

                                    Sudkyňa obvodného súdu Oktyabrsky v Minsku
                                    Dátum narodenia: 9.4.1990
                                    Pohlavie: žena

                                    Ako sudkyňa obvodného súdu Oktyabrsky v Minsku je zodpovedná za viaceré politicky motivované rozhodnutia proti novinárom, opozičným lídrom, aktivistom a demonštrantom. Počas konaní vedených pod jej dohľadom boli hlásené porušovania práv na obhajobu.
                                    Je preto zodpovedná za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    83.

                                    Natallia Anatolievna DZIADKOVA
                                    Natalia Anatolievna DEDKOVA

                                    Наталля Анатольеўна ДЗЯДКОВА

                                    Наталья Анатольевна ДЕДКОВА

                                    Sudkyňa obvodného súdu v mestskej časti Partizanski v Minsku
                                    Dátum narodenia: 2.12.1979
                                    Pohlavie: žena

                                    Ako sudkyňa obvodného súdu v mestskej časti Partizanski v Minsku je zodpovedná za viaceré politicky motivované rozhodnutia proti novinárom, opozičným lídrom, aktivistom a demonštrantom, najmä za odsúdenie líderky Koordinačnej rady Marie Kalesnikovej. Počas konaní vedených pod jej dohľadom boli hlásené porušovania práv na obhajobu.
                                    Je preto zodpovedná za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    84.

                                    Maryna Arkadzeuna FIODARAVA
                                    Marina Arkadievna FEDOROVA

                                    Марына Аркадзьеўна ФЁДАРАВА

                                    Марина Аркадьевна ФЕДОРОВА

                                    Sudkyňa obvodného súdu v mestskej časti Sovetsky v Minsku
                                    Dátum narodenia: 11.9.1965
                                    Pohlavie: žena

                                    Ako sudkyňa obvodného súdu v mestskej časti Sovetsky v Minsku je zodpovedná za viaceré politicky motivované rozhodnutia proti novinárom, opozičným lídrom, aktivistom a demonštrantom. Počas konaní vedených pod jej dohľadom boli hlásené porušovania práv na obhajobu.
                                    Je preto zodpovedná za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    85.

                                    Yulia Chaslavauna HUSTYR
                                    Yulia Cheslavovna HUSTYR

                                    Юлiя Чаславаўна ГУСТЫР

                                    Юлия Чеславовна ГУСТЫР

                                    Sudkyňa ústredného obvodného súdu v Minsku
                                    Dátum narodenia: 14.1.1984
                                    Pohlavie: žena

                                    Ako sudkyňa ústredného obvodného súdu v Minsku je zodpovedná za viaceré politicky motivované rozhodnutia proti novinárom, opozičným lídrom, aktivistom a demonštrantom, najmä za odsúdenie opozičného prezidentského kandidáta Viktora Babarika. Počas konaní vedených pod jej dohľadom boli hlásené porušovania práv na obhajobu.
                                    Je preto zodpovedná za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    86.

                                    Alena Tsimafeeuna NYAKRASAVA
                                    Elena Timofeevna NEKRASOVA

                                    Алена Цiмафееўна НЯКРАСАВА

                                    Елена Тимофеевна НЕКРАСОВА

                                    Sudkyňa obvodného súdu v mestskej časti Zavodsky v Minsku
                                    Dátum narodenia: 26.11.1974
                                    Pohlavie: žena

                                    Ako sudkyňa obvodného súdu v mestskej časti Zavodsky v Minsku je zodpovedná za viaceré politicky motivované rozhodnutia proti novinárom, opozičným lídrom, aktivistom a demonštrantom. Počas konaní vedených pod jej dohľadom boli hlásené porušovania práv na obhajobu.
                                    Je preto zodpovedná za porušovanie ľudských práv a oslabovanie právneho štátu, ako aj za prispievanie k potláčaniu občianskej spoločnosti a demokratickej opozície.

                                    87.

                                    Aliaksandr Vasilevich SHAKUTSIN
                                    Aleksandr Vasilevich SHAKUTIN

                                    Аляксандр Васiльевiч ШАКУЦIН

                                    Александр Васильевич ШАКУТИН

                                    Podnikateľ, vlastník spoločnosti Amhodor holding
                                    Dátum narodenia: 12.1.1959
                                    Miesto narodenia: Bolšoje Babino, okres Orša, Vitebská/Vicebská oblasť, bývalý ZSSR (v súčasnosti Bielorusko)
                                    Pohlavie: muž

                                    Je jedným z popredných podnikateľov pôsobiacich v Bielorusku s obchodnými záujmami v odvetví stavebníctva, strojárstva, poľnohospodárstva a v iných odvetviach.
                                    Podľa informácií je jednou z osôb, ktoré najviac profitovali z privatizácie počas prezidentského mandátu Lukašenka. Je tiež členom prezídia pro-Lukašenkovho verejného združenia „Belaja Rus“ a členom Rady pre rozvoj podnikania Bieloruskej republiky.
                                    Má tak prospech z Lukašenkovho režimu a podporuje ho.
                                    V júli 2020 vydal verejné vyhlásenia odsudzujúce opozičné protesty v Bielorusku, čím prispel k potláčaniu občianskej spoločnosti a demokratickej opozície.

                                    88.

                                    Mikalai Mikalaevich VARABEI/VERABEI
                                    Nikolay Nikolaevich VOROBEY

                                    Мiкалай Мiкалаевiч ВАРАБЕЙ/ВЕРАБЕЙ

                                    Николай Николаевич ВОРОБЕЙ

                                    Podnikateľ, spoluvlastník spoločnosti Bremino Group
                                    Dátum narodenia: 4.5.1963
                                    Miesto narodenia: Ukrajinská SSR (v súčasnosti Ukrajina)
                                    Pohlavie: muž

                                    Je jedným z popredných podnikateľov pôsobiacich v Bielorusku s obchodnými záujmami v ropnom odvetví, preprave uhlia, bankovníctve a v iných odvetviach.
                                    Je spoluvlastníkom spoločnosti Bremino Group, ktorá mala prospech z daňových úľav a iných foriem podpory od bieloruskej štátnej správy.
                                    Má tak prospech z Lukašenkovho režimu a podporuje ho.“

                        4.

                        Dopĺňa sa tento nadpis a táto tabuľka:

                                    „B.

                                    Právnické osoby, subjekty a orgány podľa článku 2 ods. 1

                                                Názvy
                                                Prepis z bieloruštiny do angličtiny
                                                Prepis z ruštiny do angličtiny

                                                Názvy
                                                (v bieloruštine)
                                                (v ruštine)

                                                Identifikačné údaje

                                                Odôvodnenie zaradenia do zoznamu

                                                Dátum zaradenia do zoznamu

                                                1.

                                                CJSC Beltechexport

                                                ЗАО „Белтехэкспорт“

                                                Adresa: Nezavisimosti ave. 86-B, Minsk 220012, Belarus
                                                Tel.: +375 17 358 83 83; +375 17 373 80 12
                                                Webové sídlo: https://bte.by/
                                                E-mail: mail@bte.by

                                                CJSC Beltechexport je súkromný subjekt, ktorý vyváža zbrane a vojenské vybavenie vyrobené v bieloruských štátnych podnikoch do krajín v Afrike, Južnej Amerike, Ázii a na Blízkom východe. Spoločnosť Beltechexport je úzko spojená s ministerstvom obrany Bieloruska.
                                                Spoločnosť CJSC Beltechexport je pre prezidentskú kanceláriu užitočná, má prospech z Lukašenkovho režimu a podporuje ho.

                                                17.12.2020

                                                2.

                                                Dana Holdings/Dana Astra

                                                Дана Холдингз/Дана Астра

                                                Adresa: P. Mstislavtsa 9 (1st floor), Minsk 220114, Belarus
                                                Registračné číslo: Dana Astra: 191295361
                                                Webové sídlo: https://dana-holdings.com/
                                                E-mail: PR@bir.by
                                                Tel.: +375 17 26 93 290; +375 17 39 39 465

                                                Spoločnosť Dana Holdings/Dana Astra je jedným z najvýznamnejších realitných developerov a stavebných podnikov v Bielorusku. Spoločnosť dostala pozemky na výstavbu viacerých veľkých bytových komplexov a obchodného centra.
                                                Vlastníci spoločnosti Dana Holdings/Dana Astra udržiavajú úzke vzťahy s Alexandrom Lukašenkom. Liliya Lukašenková, nevesta prezidenta, zastáva v spoločnosti vysokú pozíciu.
                                                Spoločnosť Dana Holdings/Dana Astra tak získava prospech z Lukašenkovho režimu a podporuje ho.

                                                17.12.2020

                                                3.

                                                GHU – štátna inštitúcia „Hlavný ekonomický úrad“ správneho úradu prezidenta Bieloruskej republiky

                                                ГХУ – Государственное учреждение „Главное хозяйственное управление“ Управления делами Президента Республики БеларусьГлавное

                                                Adresa: Miasnikova s. 37, Minsk 220010, Belarus
                                                Tel.: +375 17 222 33 13
                                                Webové sídlo: http://ghu.by
                                                E-mail: ghu@ghu.by

                                                GHU je najväčší prevádzkovateľ na trhu s nebytovými nehnuteľnosťami v Bielorusku a správca viacerých spoločností.
                                                Alexander Lukašenko požiadal Viktora Sheimana, riaditeľa GHU, aby dohliadal na bezpečnosť prezidentských volieb v roku 2020.
                                                GHU má tak prospech z Lukašenkovho režimu a podporuje ho.

                                                17.12.2020

                                                4.

                                                LLC Synesis

                                                ООО „Синезис“

                                                Adresa: Platonova 20B, Minsk 220005, Belarus; Mantulinskaya 24, Moscow 123100, Russia.
                                                Registračné číslo (УНН/ИНН): 190950894 (Bielorusko); 7704734000/770301001 (Rusko)
                                                Webové sídlo: https://synesis.partners; https://synesis-group.com/
                                                Tel.: +375 17 240-36-50

                                                Spoločnosť LLC Synesis poskytuje bieloruským orgánom platformu na sledovanie, ktorá dokáže prehľadávať a analyzovať videozáznamy a využívať softvér na rozpoznávanie tváre, vďaka čomu je spoločnosť zodpovedná za potláčanie občianskej spoločnosti a demokratickej opozície zo strany štátneho aparátu v Bielorusku.
                                                Pracovníci spoločnosti Synesis nesmú komunikovať v bieloruskom jazyku, čím spoločnosť nesie zodpovednosť za podkopávanie pracovných práv.
                                                Medzi používateľov systému vytvoreného spoločnosťou Synesis patrí bieloruský Výbor pre štátnu bezpečnosť (KGB) a ministerstvo vnútra. Spoločnosť má tak prospech z Lukašenkovho režimu a podporuje ho.
                                                Riaditeľ spoločnosti Synesis Alexander Šatrov verejne kritizoval ľudí protestujúcich proti Lukašenkovmu režimu a relativizoval nedostatok demokracie v Bielorusku.

                                                17.12.2020

                                                5.

                                                AGAT Electromechanical Plant OJSC

                                                OAO „АГАТ-электромеханический завод“

                                                Adresa: Nezavisimosti ave. 115, Minsk 220114, Belarus
                                                Tel.: +375 17 272-01-32; +375 17 570-41-45
                                                E-mail: marketing@agat-emz.by
                                                Webové sídlo: https://agat-emz.by/

                                                Spoločnosť AGAT Electromechanical Plant OJSC je súčasťou Štátneho úradu vojenského priemyslu Bieloruskej republiky (inak SAMI alebo Štátny výbor pre vojenský priemysel), ktorý je zodpovedný za vykonávanie štátnej vojensko-technickej politiky a je podriadený rade ministrov a prezidentovi Bieloruska. Spoločnosť AGAT Spoločnosť Electromechanical Plant OJSC má tak prospech z Lukašenkovho režimu a podporuje ho.
                                                Spoločnosť vyrába „Rubezh“ – bariérový systém určený na obmedzenie davu, ktorý bol nasadený proti pokojným demonštráciám po prezidentských voľbách, ktoré sa konali 9. Augusta 2020, čím sa spoločnosť stala zodpovednou za potláčanie občianskej spoločnosti a demokratickej opozície.

                                                17.12.2020

                                                6.

                                                OJSC 140 Repair Plant

                                                OAO „140 ремонтный завод“

                                                Adresa: L. Chalovskoy s. 19, Borisov, Belarus
                                                Tel.: +375 17 776 20 32; +375 17 776 54 79
                                                E-mail: info@140zavod.org
                                                Webové sídlo: https://140zavod.org

                                                Spoločnosť OJSC 140 Repair Plant je súčasťou Štátneho úradu vojenského priemyslu Bieloruskej republiky (inak SAMI alebo Štátny výbor pre vojenský priemysel), ktorý je zodpovedný za vykonávanie štátnej vojensko-technickej politiky a podriadený rade ministrov a prezidentovi Bieloruska. Spoločnosť OJSC 140 Repair Plant má tak prospech z Lukašenkovho režimu a podporuje ho.
                                                Spoločnosť vyrába prepravné a obrnené vozidlá, ktoré boli nasadené proti pokojným demonštráciám po prezidentských voľbách, ktoré sa konali 9. Augusta 2020, čím sa spoločnosť stala zodpovednou za potláčanie občianskej spoločnosti a demokratickej opozície.

                                                17.12.2020

                                                7.

                                                OJSC MZKT/MWPT (alias VOLAT) – Minsk Wheel Tractor Plant

                                                OAO „МЗКТ“ – Минский завод колёсных тягачей

                                                Adresa: Partizanski ave 150, Minsk 220021, Belarus
                                                Tel.: +375 17 330 17 09
                                                Fax: +375 17 291 31 92
                                                E-mail: link@mzkt.by
                                                Webové sídlo: www.mzkt.by

                                                Spoločnosť OJSC MZKT (alias VOLAT) je súčasťou Štátneho úradu vojenského priemyslu Bieloruskej republiky (inak SAMI alebo Štátny výbor pre vojenský priemysel), ktorý je zodpovedný za vykonávanie štátnej vojensko-technickej politiky a je podriadený rade ministrov a prezidentovi Bieloruska. Spoločnosť OJSC MZKT (alias VOLAT) má tak prospech z Lukašenkovho režimu a podporuje ho.
                                                Pracovníci spoločnosti OJSC MZKT, ktorí vyjadrili protest počas návštevy Alexandra Lukašenka v jej výrobnom podniku, a po prezidentských voľbách v roku 2020 v Bielorusku začali štrajkovať, boli prepustení, čím sa spoločnosť stala zodpovednou za porušenie ľudských práv.

                                                17.12.2020“


title: Vykonávacie nariadenie Komisie (EÚ) 2020/2157 zo 14. decembra 2020, ktorým sa schvaľujú zmeny špecifikácie výrobku na úrovni Únie týkajúcej sa chráneného označenia pôvodu alebo chráneného zemepisného označenia „Montello – Colli Asolani“ (CHOP)

text:
                  21.12.2020

                  SK

                  Úradný vestník Európskej únie

                  L 431/30

         VYKONÁVACIE NARIADENIE KOMISIE (EÚ) 2020/2157
         zo 14. decembra 2020,
         ktorým sa schvaľujú zmeny špecifikácie výrobku na úrovni Únie týkajúcej sa chráneného označenia pôvodu alebo chráneného zemepisného označenia „Montello – Colli Asolani“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         Delegované nariadenie Komisie (EÚ) 2019/33 zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu (1), a najmä na jeho článok 15 ods. 2,
         keďže:

                     (1)

                     Komisia preskúmala žiadosť o schválenie zmien špecifikácie výrobku na úrovni Únie týkajúcej sa chráneného označenia pôvodu „Montello – Colli Asolani“ na úrovni Únie, ktorú zaslalo Taliansko v súlade s článkom 105 nariadenia Európskeho parlamentu a Rady (EÚ) č. 1308/2013 (2) v spojení s článkom 15 delegovaného nariadenia (EÚ) 2019/33. Medzi zmeny patrí zmena názvu „Montello – Colli Asolani“ na názov „Asolo Montello“/„Montello Asolo“.

                     (2)

                     V zmysle požiadaviek článku 97 ods. 3 nariadenia (EÚ) č. 1308/2013 Komisia túto žiadosť o schválenie zmien špecifikácie výrobku na úrovni Únie uverejnila v Úradnom vestníku Európskej únie (3).

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmeny špecifikácie výrobku na úrovni Únie by sa preto v súlade s článkom 99 nariadenia (EÚ) č. 1308/2013 v spojení s článkom 15 ods. 2 delegovaného nariadenia (EÚ) 2019/33 mali schváliť,

               PRIJALA TOTO NARIADENIE:

            Článok 1
            Týmto sa schvaľujú zmeny špecifikácie výrobku uverejnené v Úradnom vestníku Európskej únie týkajúce sa názvu „Montello – Colli Asolani“ (CHOP).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. decembra 2020

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 9, 11.1.2019, s. 2.

            (2)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).

            (3)  Ú. v. EÚ C 325, 2.10.2020, s. 28.


title: Vykonávacie nariadenie Komisie (EÚ) 2020/2162 z 18. decembra 2020, ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením (EÚ) 2015/2384 a vykonávacím nariadením (EÚ) 2017/271 na dovoz určitých hliníkových fólií s pôvodom v Čínskej ľudovej republike prostredníctvom dovozu určitých hliníkových fólií odosielaných z Thajska bez ohľadu na to, či majú alebo nemajú deklarovaný pôvod v Thajsku, a ktorým sa zavádza registrácia takéhoto dovozu

text:
                  21.12.2020

                  SK

                  Úradný vestník Európskej únie

                  L 431/48

         VYKONÁVACIE NARIADENIE KOMISIE (EÚ) 2020/2162
         z 18. decembra 2020,
         ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením (EÚ) 2015/2384 a vykonávacím nariadením (EÚ) 2017/271 na dovoz určitých hliníkových fólií s pôvodom v Čínskej ľudovej republike prostredníctvom dovozu určitých hliníkových fólií odosielaných z Thajska bez ohľadu na to, či majú alebo nemajú deklarovaný pôvod v Thajsku, a ktorým sa zavádza registrácia takéhoto dovozu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 13 ods. 3 a článok 14 ods. 5,
         po informovaní členských štátov,
         keďže:
         A.   ŽIADOSŤ

                     (1)

                     Európskej komisii (ďalej len „Komisia“) bola podľa článku 13 ods. 3 a článku 14 ods. 5 základného nariadenia doručená žiadosť o prešetrenie možného obchádzania antidumpingových opatrení uložených na dovoz určitých hliníkových fólií s pôvodom v Čínskej ľudovej republike a o zavedenie registrácie dovozu určitých hliníkových fólií odosielaných z Thajska, bez ohľadu na to, či majú alebo nemajú deklarovaný pôvod v Thajsku.

                     (2)

                     Žiadosť bola podaná 9. novembra 2020. Žiadateľ požiadal o anonymitu a riadne to v žiadosti odôvodnil. Komisia usudzuje, že existujú dostatočné dôvody na dôverné zaobchádzanie s totožnosťou žiadateľa.

               B.   VÝROBOK

                     (3)

                     Výrobkom, ktorého sa možné obchádzanie týka, sú hliníkové fólie s hrúbkou nie menšou ako 0,008 mm a nie väčšou ako 0,018 mm, bez podložky, valcované, ale ďalej neupravené, vo zvitkoch so šírkou nepresahujúcou 650 mm a s hmotnosťou presahujúcou 10 kg, v deň nadobudnutia účinnosti vykonávacieho nariadenia Komisie (EÚ) 2015/2384 (2) patriace pod číselný znak KN ex 7607 11 19 (kód TARIC 7607111910), hliníkové fólie s hrúbkou nie menšou ako 0,007 mm a menšou ako 0,008 mm, bez ohľadu na šírku zvitkov, tiež žíhané, v deň nadobudnutia účinnosti vykonávacieho nariadenia Komisie (EÚ) 2017/271 (3) patriace pod číselný znak KN ex 7607 11 19 (kód TARIC 7607111930), hliníkové fólie s hrúbkou nie menšou ako 0,008 mm a nie väčšou ako 0,018 mm a vo zvitkoch so šírkou presahujúcou 650 mm, tiež žíhané, v deň nadobudnutia účinnosti vykonávacieho nariadenia (EÚ) 2017/271 patriace pod číselný znak KN ex 7607 11 19 (kód TARIC 7607111940), hliníkové fólie s hrúbkou väčšou ako 0,018 mm a menšou ako 0,021 mm, bez ohľadu na šírku zvitkov, tiež žíhané, v deň nadobudnutia účinnosti nariadenia (EÚ) 2017/271 patriace pod číselný znak KN ex 7607 11 19 (kód TARIC 7607111950), a/alebo hliníkové fólie s hrúbkou nie menšou ako 0,021 mm a nie väčšou ako 0,045 mm, ak sa predkladajú aspoň s dvoma vrstvami, bez ohľadu na šírku zvitkov, tiež žíhané, v deň nadobudnutia účinnosti vykonávacieho nariadenia (EÚ) 2017/271 patriace pod číselný znak KN ex 7607 11 90 (kódy TARIC 7607119045 a 7607119080), a s pôvodom v Čínskej ľudovej republike (ďalej len „dotknutý výrobok“). Na tento výrobok sa vzťahujú opatrenia, ktoré sú v súčasnosti platné.

                     (4)

                     Prešetrovaný výrobok je rovnaký ako výrobok definovaný v predchádzajúcom odôvodnení, v súčasnosti patriaci pod číselné znaky KN ex 7607 11 19 (kódy TARIC 7607111910, 7607111930, 7607111940, 7607111950) a ex 7607 11 90 (kódy TARIC 7607119044, 7607119046, 7607119071, 7607119072), ale odosielaný z Thajska bez ohľadu na to, či má alebo nemá deklarovaný pôvod v Thajsku (doplnkový kód TARIC C601) (ďalej len „prešetrovaný výrobok“).

               C.   EXISTUJÚCE OPATRENIA

                     (5)

                     Opatreniami, ktoré sú v súčasnosti platné a ktoré sú možno obchádzané, sú antidumpingové opatrenia uložené vykonávacím nariadením (EÚ) 2015/2384 a rozšírené vykonávacím nariadením (EÚ) 2017/271, naposledy zmeneným vykonávacím nariadením (EÚ) 2017/2213 (ďalej len „existujúce opatrenia“).

               D.   DÔVODY

                     (6)

                     Žiadosť obsahuje dostatočné dôkazy o tom, že dovozom výrobku, ktorý je predmetom prešetrovania, dochádza k obchádzaniu antidumpingových opatrení uložených na dovoz dotknutého výrobku.

                     (7)

                     Z dôkazov uvedených v žiadosti vyplývajú tieto skutočnosti:

                     (8)

                     Zmena v štruktúre obchodu v súvislosti s vývozom z Čínskej ľudovej republiky a Thajska do Únie sa uskutočnila po uložení opatrení na dotknutý výrobok.

                     (9)

                     Táto zmena je podľa všetkého dôsledkom zasielania dotknutého výrobku cez Thajsko do Únie po tom, ako sa podrobil montážnym činnostiam v Thajsku. Z dôkazov vyplýva, že takéto montážne činnosti predstavujú obchádzanie, keďže sa tieto činnosti začali alebo sa podstatne zvýšili od začatia antidumpingového prešetrovania alebo tesne pred ním. Časti z Čínskej ľudovej republiky použité pri týchto montážnych činnostiach navyše predstavujú viac než 60 % celkovej hodnoty zmontovaného výrobku a hodnota pridaná počas montážnych činností je nižšia než 25 % priamych výrobných nákladov.

                     (10)

                     Okrem toho z dôkazov vyplýva, že v dôsledku opísaných praktík sú nápravné účinky existujúcich antidumpingových opatrení na dotknutý výrobok narúšané z hľadiska množstva aj cien. Na trh EÚ podľa všetkého vstúpili značné objemy dovozu prešetrovaného výrobku. Navyše existujú dostatočné dôkazy o tom, že prešetrovaný výrobok sa dováža za ceny spôsobujúce ujmu.

                     (11)

                     A napokon z dôkazov vyplýva, že ceny prešetrovaného výrobku sú dumpingové vo vzťahu k normálnej hodnote, ktorá bola predtým stanovená pre dotknutý výrobok.

                     (12)

                     Ak sa počas prešetrovania zistia aj iné praktiky obchádzania, na ktoré sa vzťahuje článok 13 základného nariadenia, než sú už uvedené praktiky, prešetrovanie sa môže vzťahovať aj na tieto praktiky.

               E.   POSTUP

                     (13)

                     Komisia na základe uvedených skutočností dospela k záveru, že existujú dostatočné dôkazy na odôvodnenie začatia prešetrovania podľa článku 13 ods. 3 základného nariadenia a na zavedenie registrácie dovozu prešetrovaného výrobku v súlade s článkom 14 ods. 5 základného nariadenia.

                     (14)

                     V snahe získať informácie potrebné pre toto prešetrovanie by mali všetky zainteresované strany bezodkladne, najneskôr však v lehote stanovenej v článku 3 ods. 2 tohto nariadenia, kontaktovať Komisiu. Lehota stanovená v článku 3 ods. 2 tohto nariadenia sa uplatňuje na všetky zainteresované strany. Je možné, že v prípade potreby sa informácie budú požadovať aj od výrobného odvetvia Únie.

                     (15)

                     Orgány Thajska a Čínskej ľudovej republiky budú informované o začatí prešetrovania.

               a)   Zber informácií a vypočutia

                     (16)

                     Všetky zainteresované strany vrátane výrobného odvetvia Únie, dovozcov a každého príslušného združenia sa vyzývajú, aby písomne oznámili svoje stanoviská a poskytli podporné dôkazy, pričom takéto podania sa musia predložiť v lehote stanovenej v článku 3 ods. 2 Komisia môže okrem toho zainteresované strany vypočuť za predpokladu, že podajú písomnú žiadosť a preukážu, že na ich vypočutie existujú osobitné dôvody.

               b)   Žiadosti o oslobodenie

                     (17)

                     V súlade s článkom 13 ods. 4 základného nariadenia môže byť dovoz prešetrovaného výrobku oslobodený od opatrení, ak tento dovoz nepredstavuje obchádzanie.

                     (18)

                     Keďže k možnému obchádzaniu dochádza mimo Únie, oslobodenie možno udeliť v súlade s článkom 13 ods. 4 základného nariadenia výrobcom prešetrovaného výrobku v Thajsku, ktorí sú schopní preukázať, že nie sú zapojení do praktík obchádzania vymedzených v článku 13 ods. 1 a článku 13 ods. 2 základného nariadenia. Výrobcovia, ktorí majú prípadne záujem získať oslobodenie, by sa mali prihlásiť v lehote uvedenej v článku 3 ods. 1 tohto nariadenia. Kópie dotazníka pre vyvážajúcich výrobcov v Čínskej ľudovej republike, formulára žiadosti o oslobodenie pre vyvážajúcich výrobcov v Thajsku a dotazníkov pre dovozcov v EÚ sú dostupné v spise, ktorý je zainteresovaným stranám k dispozícii na nahliadnutie, a na webovom sídle GR pre obchod: https://trade.ec.europa.eu/tdi/case_details.cfm?id=2502. Dotazníky sa musia predložiť v rámci lehoty uvedenej v článku 3 ods. 2 tohto nariadenia.

               F.   REGISTRÁCIA

                     (19)

                     Podľa článku 14 ods. 5 základného nariadenia sa má na dovoz prešetrovaného výrobku zaviesť registrácia, aby sa zabezpečilo, že ak sa pri prešetrovaní zistí obchádzanie opatrení, bude možné vybrať antidumpingové clá v príslušnej výške, nepresahujúce reziduálne clo uložené vykonávacím nariadením (EÚ) 2015/2384 a rozšírené vykonávacím nariadením (EÚ) 2017/271, naposledy zmeneným vykonávacím nariadením (EÚ) 2017/2213, odo dňa uloženia povinnosti registrácie takéhoto dovozu.

               G.   LEHOTY

                     (20)

                     V záujme správneho administratívneho postupu by sa mali stanoviť lehoty, v rámci ktorých:

                                 —

                                 sa zainteresované strany môžu prihlásiť Komisii, poskytnúť dotazníky, písomne predložiť svoje stanoviská alebo poskytnúť akékoľvek iné informácie, ktoré by sa počas prešetrovania mali zohľadniť,

                                 —

                                 výrobcovia v Thajsku môžu požadovať oslobodenie od registrácie dovozu alebo od opatrení,

                                 —

                                 zainteresované strany môžu písomne požiadať Komisiu o vypočutie.

                     (21)

                     Upozorňujeme, že uplatňovanie procesných práv stanovených v základnom nariadení závisí od prihlásenia sa strán v rámci lehôt stanovených v článku 3 tohto nariadenia.

               H.   NESPOLUPRÁCA

                     (22)

                     Ak niektorá zainteresovaná strana odmietne sprístupniť potrebné informácie alebo ich neposkytne v príslušných lehotách, alebo významnou mierou bráni v prešetrovaní, zistenia, či už pozitívne alebo negatívne, možno v súlade s článkom 18 základného nariadenia vypracovať na základe dostupných skutočností.

                     (23)

                     Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nezohľadnia a v súlade s článkom 18 základného nariadenia sa môžu použiť dostupné skutočnosti.

                     (24)

                     Ak niektorá zainteresovaná strana nespolupracuje alebo spolupracuje len čiastočne a zistenia sa preto v súlade s článkom 18 základného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

               I.   HARMONOGRAM PREŠETROVANIA

                     (25)

                     V súlade s článkom 13 ods. 3 základného nariadenia sa prešetrovanie dokončí do deviatich mesiacov odo dňa nadobudnutia účinnosti tohto nariadenia.

               J.   SPRACOVANIE OSOBNÝCH ÚDAJOV

                     (26)

                     So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (4).

                     (27)

                     Oznámenie o ochrane údajov, ktoré informuje všetky fyzické osoby o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://ec.europa.eu/trade/policy/accessing-markets/trade-defence/.

               K.   ÚRADNÍK PRE VYPOČUTIE

                     (28)

                     Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práv zainteresovaných strán a tretích strán na obhajobu, ktoré môžu vzniknúť počas konania.

                     (29)

                     Úradník pre vypočutie môže usporiadať vypočutia a pôsobiť ako sprostredkovateľ medzi zainteresovanou stranou, resp. stranami a útvarmi Komisie v snahe zabezpečiť plné uplatnenie práv zainteresovaných strán na obhajobu. Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Úradník pre vypočutie preskúma dôvody žiadostí. Tieto vypočutia by sa mali uskutočniť len vtedy, ak otázky neboli vyriešené s útvarmi Komisie v čase na to určenom.

                     (30)

                     Každá takáto žiadosť musí byť podaná včas a bezodkladne s cieľom neohroziť riadny priebeh konania. Na tento účel by sa mali zainteresované strany obrátiť na úradníka pre vypočutie v najskoršom možnom čase po vzniknutí udalosti odôvodňujúcej takúto intervenciu. Časové rámce stanovené v článku 3 ods. 3 tohto nariadenia na predloženie žiadosti o vypočutie útvarmi Komisie sa v zásade primerane uplatňujú na žiadosti o vypočutie úradníkom pre vypočutie. Ak sa žiadosti o vypočutie predložia mimo príslušných časových rámcov, úradník pre vypočutie preskúma aj dôvody takéhoto oneskorenia, povahu nastolených otázok a vplyv uvedených otázok na práva na obhajobu, a to s náležitým ohľadom na záujmy dobrej správy vecí verejných a včasné ukončenie prešetrovania.

                     (31)

                     Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/,

               PRIJALA TOTO NARIADENIE:

            Článok 1
            Začína sa prešetrovanie podľa článku 13 ods. 3 nariadenia (EÚ) 2016/1036 s cieľom určiť, či sa dovozom hliníkových fólií s hrúbkou nie menšou ako 0,008 mm a nie väčšou ako 0,018 mm, bez podložky, valcovaných, ale ďalej neupravených, vo zvitkoch so šírkou nepresahujúcou 650 mm a s hmotnosťou presahujúcou 10 kg, hliníkových fólií s hrúbkou nie menšou ako 0,007 mm a menšou ako 0,008 mm, bez ohľadu na šírku zvitkov, tiež žíhaných, hliníkových fólií s hrúbkou nie menšou ako 0,008 mm a nie väčšou ako 0,018 mm a vo zvitkoch so šírkou presahujúcou 650 mm, tiež žíhaných, hliníkových fólií s hrúbkou väčšou ako 0,018 mm a menšou ako 0,021 mm, bez ohľadu na šírku zvitkov, tiež žíhaných, v súčasnosti patriacich pod číselný znak KN ex 7607 11 19 (kódy TARIC 7607111910, 7607111930, 7607111940, 7607111950), a/alebo hliníkových fólií s hrúbkou nie menšou ako 0,021 mm a nie väčšou ako 0,045 mm, ak sa predkladajú aspoň s dvoma vrstvami, bez ohľadu na šírku zvitkov, tiež žíhaných, v súčasnosti patriacich pod číselný znak KN ex 7607 11 90 (kódy TARIC 7607119044, 7607119046, 7607119071, 7607119072), odosielaných z Thajska bez ohľadu na to, či majú alebo nemajú deklarovaný pôvod v Thajsku (doplnkový kód TARIC C601), obchádzajú opatrenia uložené vykonávacím nariadením (EÚ) 2015/2384 a rozšírené vykonávacím nariadením (EÚ) 2017/271, naposledy zmeneným vykonávacím nariadením (EÚ) 2017/2213.

            Článok 2

               1.   Colné orgány členských štátov prijmú podľa článku 13 ods. 3 a článku 14 ods. 5 nariadenia (EÚ) 2016/1036 náležité opatrenia na registráciu dovozu výrobkov uvedených v článku 1 tohto nariadenia.

               2.   Povinnosť registrácie sa skončí deväť mesiacov po dátume nadobudnutia účinnosti tohto nariadenia.

               3.   Komisia môže colným orgánom nariadiť, aby zastavili registráciu v prípade dovozu výrobkov uskutočňovaného vývozcami/výrobcami, ktorí požiadali o oslobodenie od registrácie a o ktorých sa zistilo, že spĺňajú podmienky na udelenie oslobodenia.

            Článok 3

               1.   Zainteresované strany sa musia Komisii prihlásiť tak, že ju kontaktujú do 15 dní odo dňa nadobudnutia účinnosti tohto nariadenia.

               2.   Ak sa majú vyjadrenia zainteresovaných strán v rámci prešetrovania zohľadniť, musia písomne uviesť svoje stanoviská a predložiť vyplnené dotazníky, ak žiadajú o oslobodenie od registrácie dovozu alebo od opatrení, alebo akékoľvek iné informácie do 37 dní odo dňa uverejnenia tohto nariadenia v Úradnom vestníku Európskej únie, pokiaľ nie je stanovené inak.

               3.   V tej istej 37-dňovej lehote môžu zainteresované strany takisto požiadať Komisiu o vypočutie. Žiadosť o vypočutie týkajúce sa fázy začatia prešetrovania sa musí predložiť do 15 dní odo dňa nadobudnutia účinnosti tohto nariadenia. Každá žiadosť o vypočutie musí byť podaná písomne a musia sa v nej uvádzať dôvody žiadosti.

               4.   Na informácie predkladané Komisii na účely prešetrovaní na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich právo na obhajobu.

               5.   Všetky písomné podania vrátane informácií požadovaných v tomto nariadení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Sensitive (5). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

               6.   Od strán, ktoré poskytujú informácie označené ako Sensitive, sa požaduje, aby v súlade s článkom 19 ods. 2 nariadenia (EÚ) 2016/1036 predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií.

               7.   Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia nemusí na takéto informácie prihliadať, pokiaľ jej nemožno pomocou vhodných zdrojov uspokojivo dokázať, že predmetné informácie sú správne.

               8.   Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali cez platformu TRON.tdi (https://webgate.ec.europa.eu/tron/TDI).
               Na získanie prístupu k platforme TRON.tdi potrebujú zainteresované strany účet služby EU Login. Úplné pokyny týkajúce sa spôsobu registrácie a používania platformy TRON.tdi sú k dispozícii na stránke https://webgate.ec.europa.eu/tron/resources/documents/gettingStarted.pdf.
               Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: http://trade.ec.europa.eu/doclib/docs/2014/june/tradoc_152582.pdf.
               Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.
               Adresa Komisie na účely korešpondencie:

                           European Commission

                           Directorate-General for Trade

                           Directorate G

                           Office: CHAR 04/039

                           1049 Brussels

                           BELGIUM

                     TRON.tdi: https://webgate.ec.europa.eu/tron/tdi
               E-mail: TRADE-AC-ALUFOIL@ec.europa.eu

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. decembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Vykonávacie nariadenie Komisie (EÚ) 2015/2384 zo 17. decembra 2015, ktorým sa ukladá konečné antidumpingové clo na dovoz určitých hliníkových fólií s pôvodom v Čínskej ľudovej republike a ktorým sa ukončuje konanie týkajúce sa dovozu určitých hliníkových fólií s pôvodom v Brazílii po preskúmaní pred uplynutím platnosti podľa článku 11 ods. 2 nariadenia Rady (ES) č. 1225/2009 (Ú. v. EÚ L 332, 18.12.2015, s. 63).

            (3)  Vykonávacie nariadenie Komisie (EÚ) 2017/271 zo 16. februára 2017, ktorým sa rozširuje konečné antidumpingové clo uložené nariadením Rady (ES) č. 925/2009 na dovoz určitých hliníkových fólií s pôvodom v Čínskej ľudovej republike na dovoz určitých mierne upravených hliníkových fólií (Ú. v. EÚ L 40, 17.2.2017, s. 51) a zmenené vykonávacím nariadením Komisie (EÚ) 2017/2213 z 30. novembra 2017, ktorým sa mení vykonávacie nariadenie Komisie (EÚ) 2017/271, ktorým sa rozširuje konečné antidumpingové clo uložené nariadením Rady (ES) č. 925/2009 na dovoz určitých hliníkových fólií s pôvodom v Čínskej ľudovej republike na dovoz určitých mierne upravených hliníkových fólií (Ú. v. EÚ L 316, 1.12.2017, s. 17).

            (4)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (5)  Dokument označený ako Sensitive je dokument, ktorý sa považuje za dôverný v zmysle článku 19 základného nariadenia a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).


title: Vykonávacie nariadenie Komisie (EÚ) 2021/1174 z 12. júla 2021, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Asparago di Badoere“] (CHZO)

text:
                  19.7.2021

                  SK

                  Úradný vestník Európskej únie

                  L 256/52

         VYKONÁVACIE NARIADENIE KOMISIE (EÚ) 2021/1174
         z 12. júla 2021,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Asparago di Badoere“] (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Talianska o schválenie zmeny špecifikácie chráneného zemepisného označenia „Asparago di Badoere“ zapísaného do registra na základe vykonávacieho nariadenia Komisie (EÚ) č. 923/2010 (2).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Asparago di Badoere“ (CHZO) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júla 2021

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (EÚ) č. 923/2010 zo 14. októbra 2010, ktorým sa do Registra chránených označení pôvodu a chránených zemepisných označení zapisuje názov [Asparago di Badoere (CHZO)] (Ú. v. EÚ L 271, 15.10.2010, s. 4).

            (3)  Ú. v. EÚ C 102, 24.3.2021, s. 13.


title: Vykonávacie nariadenie Komisie (EÚ) 2021/1177 zo 16. júla 2021, ktorým sa mení vykonávacie nariadenie (EÚ) 2015/408, pokiaľ ide o vypustenie propoxykarbazónu zo zoznamu účinných látok, ktoré sa majú považovať za látky, ktoré sa majú nahradiť (Text s významom pre EHP)

text:
                  19.7.2021

                  SK

                  Úradný vestník Európskej únie

                  L 256/60

         VYKONÁVACIE NARIADENIE KOMISIE (EÚ) 2021/1177
         zo 16. júla 2021,
         ktorým sa mení vykonávacie nariadenie (EÚ) 2015/408, pokiaľ ide o vypustenie propoxykarbazónu zo zoznamu účinných látok, ktoré sa majú považovať za látky, ktoré sa majú nahradiť
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 78 ods. 2,
         keďže:

                     (1)

                     Vykonávacím nariadením Komisie (EÚ) 2015/408 (2) sa zostavil zoznam účinných látok, ktoré spĺňajú kritériá stanovené v bode 4 prílohy II k nariadeniu (ES) č. 1107/2009 na to, aby sa považovali za látky, ktoré sa majú nahradiť. Propoxykarbazón bol zaradený do uvedeného zoznamu, pretože sa v súlade s bodom 4 druhou zarážkou prílohy II k nariadeniu (ES) č. 1107/2009 považoval za látku spĺňajúcu dve z troch kritérií na to, aby sa považoval za perzistentnú, bioakumulatívnu a toxickú (PBT) látku.

                     (2)

                     Vykonávacím nariadením Komisie (EÚ) 2017/1115 (3) sa obnovilo schválenie propoxykarbazónu ako účinnej látky, nie však ako látky, ktorá sa má nahradiť. Novým hodnotením sa totiž nepotvrdila perzistencia tejto látky, čo viedlo k tomu, že táto látka už nespĺňa dve z kritérií na to, aby sa považovala za PBT látku. Preto bola zaradená do časti B prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Keďže propoxykarbazón sa už nemá považovať za látku, ktorá sa má nahradiť, s cieľom zabrániť nedorozumeniam by sa mal vypustiť aj z prílohy k vykonávaciemu nariadeniu (EÚ) 2015/408, v ktorej sa uvádzajú účinné látky, ktoré sa majú považovať za látky, ktoré sa majú nahradiť.

                     (4)

                     Vykonávacie nariadenie (EÚ) 2015/408 by sa preto malo zodpovedajúcim spôsobom zmeniť.

                     (5)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Príloha k vykonávaciemu nariadeniu (EÚ) 2015/408 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. júla 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 309, 24.11.2009, s. 1.

            (2)  Vykonávacie nariadenie Komisie (EÚ) 2015/408 z 11. marca 2015 o vykonávaní článku 80 ods. 7 nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zostavení zoznamu látok, ktoré sa majú nahradiť (Ú. v. EÚ L 67, 12.3.2015, s. 18).

            (3)  Vykonávacie nariadenie Komisie (EÚ) 2017/1115 z 22. júna 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky propoxykarbazón a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 162, 23.6.2017, s. 38).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            PRÍLOHA
            V prílohe k vykonávaciemu nariadeniu Komisie (EÚ) 2015/408 sa vypúšťa zápis týkajúci sa propoxykarbazónu.